b'\n_START_ARTICLE_\nBislett Alliansen\n_START_PARAGRAPH_\nBislett Alliansen er et samarbeid mellom de tre Osloklubbene IL i BUL, IK Tjalve og SK Vidar. Alliansen ble etablert i 1966 sammen med arrangement av de f\xc3\xb8rste Bislett Games p\xc3\xa5 Bislett stadion. Allansen har siden st\xc3\xa5tt sammen om Norges st\xc3\xb8rste friidrettsstevne, og st\xc3\xa5r ogs\xc3\xa5 bak tildelingen av Bislett-medaljen. Klubbene samarbeider ogs\xc3\xa5 om administrasjonen av Bislett stadion p\xc3\xa5 vegne av Idrettsetaten i Oslo._NEWLINE_I 1993 etablerte alliansen Norges st\xc3\xb8rste l\xc3\xb8psserie for jenter, Jenteb\xc3\xb8lgen. Form\xc3\xa5let med Jenteb\xc3\xb8lgen er \xc3\xa5 f\xc3\xa5 flest mulig jenter til \xc3\xa5 mosjonere jevnlig p\xc3\xa5 sine egne premisser, og at de uansett alder og form skal kunne delta i triml\xc3\xb8p. L\xc3\xb8psserien er landsomfattende med n\xc3\xa6r 15 ulike l\xc3\xb8p i 15 ulike byer, der det st\xc3\xb8rste arrangementet er Jenteb\xc3\xb8lgen Trondheim. I begynnelsen av 2013 la Bislett Alliansen ned den sentrale administrasjonen av Jenteb\xc3\xb8lgen. _NEWLINE_Bislett Alliansen arrangerer ogs\xc3\xa5 Donald Duck Games i forbindelse med Bislett Games. Leken er for barn og legges til n\xc3\xa6rmeste helg. _NEWLINE_Politikeren og idrettslederen Ivar Egeberg var leder av Bislett Alliansen i 25 \xc3\xa5r.'